钦定古今图书集成/明伦汇编/宫闱典/第074卷 > 《论太子勇》前人
## 钦定古今图书集成/明伦汇编/宫闱典/第074卷 > 《论太子勇》前人

又曰：“隋文以术数取天下，其操制群下，亦以术数，宜
非臣子所能欺也。而太子勇任情率直则疑之，晋王
广矫情饰诈则信之。夫勇之天资中人耳，使帝能博
选名儒，责以辅导，切磋琢磨，未必不为令德，而广则
大贼也。方其平时，自媚于帝后，欲为夺嫡之计久矣，
一闻后意有所不平，于是缘饰者弥工，而倾挤者弥”
巧。观广之所以取谋于宇文述，而述之输货于杨约
以自通于杨素者，其安排布置，一如战国纵横之徒。
帝徒知勇之当废，而不知其所谓罪戾者成于诸人
织组之手也；徒知广之可立，而不知所谓“善美”者出
于诸人押阖之口也，而其实安在哉？帝至是如聋如
瞆，不复能自辨是非，而一废一立，祇以为杨素等鬻
卖之地耳，不知平时所谓“术数”者果焉在耶？广既升
储，又以勇付于其手，迨其垂没，乃始知广之不足付，
而出召勇之言，则徒以杀其身而已矣。吁！后之人主，
其于谗言罔极之际，可不察哉！